《北山别业三十八咏 其三十五 山斋》
元代·陈樵

几夜山中作月荒，晨朝挟册傍初阳。悬崖种菊红千叶，开户见山青一方。

石上韦编原是竹，林中白露半成霜。春皇未画非无易，石室遗书不用藏。

作者简介：（1278—1365）元东阳人，字君采，号鹿皮子。幼承家学，继受经于程直方。学成不仕，隐居圁谷。性至孝。为文新逸超丽。有《鹿皮子集》。